El Palamós CF es desfà de l'Olot (2-0) i supera l'eliminatòria de Copa Catalunya
Rematada de David Cano que suposaria un dels dos gols del Palamós CF. (Foto: MarkF).
El Palamós Club de Futbol va trencar ahir els pronòstics i va eliminar la Unió Esportiva Olot a la Copa Catalunya. A l'Estadi Municipal, els palamosins es van imposar per dos a zero en un partit en què es van mostrar molt més efectius que el seu rival. El Palamós supera eliminatòria i el proper cap de setmana s'enfrontarà a l'Espanyol B.
L'entrenador del Palamós, Vicenç Fernández, havia admès que superar la primera eliminatòria de la Copa Catalunya era una empresa difícil per la categoria del rival, una Unió Esportiva Olot que aquesta temporada jugarà a la Segona Divisió B. A l'hora de la veritat, però, els palamosins van sortir a jugar sense cap complex i van rivalitzar en esforç i amb intensitat amb els olotins. En l'intercanvi de cops inicial, el més efectiu va ser un Palamós que es va avançar en el minut set. El central David Cano va rematar un córner al primer pal i va posar el marcador a favor dels locals. Els dos equips van tenir oportunitats que els porters es van encarregar de desfer. Amb els diferents canvis que els entrenadors van introduir a la segona part, el joc es va desdibuixar una mica. Ja en el tram final del partit, un gran xut llunyà de Marc Bonaventura va sentenciar el matx amb el segon gol del Palamós. L'equip entrenat per Vicenç Fernández, doncs, continua endavant en la Copa Catalunya. El tècnic valora així el partit d'ahir i l'evolució que està tenint l'equip en aquesta pretemporada.
El proper rival del Palamós a la Copa Catalunya serà l'Espanyol B, aquest pròxim diumenge i novament a l'Estadi Municipal. Abans, els palamosins jugaran dos amistosos, el dijous a Banyoles i el dissabte al camp del Farners.
28/07/2017 - Esports Palamós CF-UE Olot, primera ronda de la Copa Catalunya